NTNUs lederutviklingsprogram for forskergruppeledere

**Leder du en forskergruppe, og ønsker å lære mer om hvordan utvikle og gjennomføre god faglig, strategisk ledelse i hverdagen? Nå kan du søke om å delta på fjerde kull av NTNUs lederutviklingsprogram for forskergruppeledere.**

NTNU har ambisjoner om at forskningen skal holde høyt internasjonalt nivå og i noen tilfeller være internasjonalt ledende. Det er i NTNUs forskergrupper denne ambisjonen realiseres. NTNU trenger gode og velfungerende forskergrupper som jobber aktivt med å utvikle en kvalitetskultur og som bidrar aktivt i den internasjonale kunnskapsutviklingen.

NTNUs forskergruppeledere har her en nøkkelrolle. Det forventes at lederne gjennom klok ledelse og en strategisk og visjonær tilnærming skal evne å skape de beste vilkår for å drive god forskning. Dette er ingen liten oppgave. Derfor ønsker vi å tilby deltakelse i et program i forskergruppeledelse.

**Målsetting**Programmet skal bidra til:

* økt innsikt i hvordan utvikle og gjennomføre faglig og strategisk ledelse i en forskergruppe med høye vitenskapelige ambisjoner
* økt bevissthet om eget lederskap
* nettverk og erfaringsutveksling med andre forskergruppeledere ved NTNU

**Målgruppe**   
Målgruppen for programmet er forskergruppeledere. Som deltaker skal du ha faglig lederansvar for en forskergruppe, et forskningssenter, et program eller et stort eksternfinansiert prosjekt med flere ansatte, samt noen års erfaring med forskningsledelse.

Programmet har plass til 35 deltakere.

**Søknad og utvelgelse**   
**Søknadsfrist onsdag 27. september -** [**Lenke til søknadsskjema**](https://forms.office.com/Pages/ResponsePage.aspx?id=cgahCS-CZ0SluluzdZZ8BS3lUWieqadGuNqPDcJP44FURExLVFA4S0lPS0gySUJDU0FKOUpIVlk4Qy4u)

Fakultetene vil motta søkerliste etter søknadsfristen, og vil sende en prioritert navneliste til kristin.skjeldestad@ntnu.no innen onsdag 11. oktober. Endelig tilbakemelding om plass på programmet vil bli gitt direkte til deltakerne og til fakultetene i midten av oktober.

**Tid og sted**

* Samling 1: 29. og 30. november – med overnatting (Jegtvolden Fjordhotell)
* Samling 2: 13. og 14. februar (Scandic Lerkendal)
* Samling 3: 16. og 17. april (Scandic Nidelven)
* Samling 4: 18. og 19. juni – med overnatting (Scandic Hell)

Oppstartsamtale (20-30 minutter i Teams) gjennomføres i november før første samling.

**Rammer for deltakelse**Programdeltagelse og opphold er gratis for deltakerne, eventuell reise dekkes av den enkeltes enhet. Programmet krever tilstedeværelse, og det er obligatorisk deltakelse på alle fire samlingene. Hjemmearbeid mellom samlingene vil også være en viktig del av programmet, og deltakerne må sette av tid til dette.

Vi forventer at instituttleder/nærmeste leder legger til rette for deltakelse på samlingene, samt oppfølging av deltaker(e) underveis i programmet.

Vi oppfordrer til at deltakerne er med på felles middag og overnatter på første og siste samling. Erfaring fra tidligere program tilsier at det å tilbringe refleksjonstid sammen og å dele tanker og erfaringer også etter at programmet er slutt for dagen styrker læringen og det faglige nettverket, samt at idéer om nye faglige samarbeidsrelasjoner lettere oppstår.

**Om programmet**   
Gjennom utvalgte teorier, modeller og verktøy, arbeid med egne case og erfaringsutveksling med andre forskergruppeledere på tvers av NTNU vil deltagerne få innsikt i og kunnskap om viktige elementer en kan ha nytte av i sin rolle som forskergruppeleder ved NTNU. På samlingene vil det veksles mellom arbeid i plenum og i mindre grupper, foredrag og casearbeid. Mellom samlingene vil hjemmearbeidet være knyttet opp mot utvikling av egen forskergruppe og egen lederrolle.

Programmet gjennomføres på norsk.

Tema som tas opp på samlingene vil blant annet være:

* Ledelse av forskergrupper
* Strategisk utvikling av forskergruppen
* Bevisstgjøring og utvikling av forskergruppelederrollen
* Konkrete tilnærminger, verktøy og tips innen tema som endring, kommunikasjon, team, forventninger, prioritering og delegering, krevende situasjoner og samtaler mm.

Programteamet består av Hanne Mattson fra MH-fakultetet, Patrick Reurink fra FIE (Avdeling for forskning, innovasjon og eksterne relasjoner), ekstern konsulent Nicole Njå (AFF) og Anja Sterten og Kristin Skjeldestad fra HR- og HMS-avdelingen.

**Kontaktperson:**   
Kristin Skjeldestad, seniorrådgiver HR- og HMS-avdelingen, epost: kristin.skjeldestad@ntnu.no

**Tilbakemeldinger fra tidligere kull:**   
*«Jeg har fått med meg en innholdsrik verktøykasse med nyttige redskaper jeg kan bruke for å utvikle både meg selv som leder og som kan jeg kan ta i bruk for å utvikle forskningsgruppa videre.»*

*«Vekslingen mellom ulike læringsformer og mye egenaktivitet har vært suksessfaktoren!»*

*«Hjemmearbeid med presentasjon og tilbakemelding i basisgruppa har vært veldig nyttig fordi det har bidratt til å belyse flere sidere av problemstillingen. Oppgavene og verktøyene vi har brukt vil jeg ta med meg videre.»*

*«..det praksisnære fokuset, dvs. tett på egen forskningslederrolle/forskergruppe..»*

*«Erfaringsutveksling med andre forskningsgruppe ledere har vært svært viktig for meg.»*

*«Finne min måte å lede på, tydeliggjøre dette for omgivelsene, synliggjøre prioriteringer gjennom verktøyene vi har fått som grunnlag for å utvikle strategier for faggruppa sammen.»*

*«Helheten i programmet, både for hver samling og kurset i helhet. God og tydelig progresjon underveis, slik at man sitter igjen med en følelse av å ha startet en reell utviklingsprosess.»*